C 286/4

Vīna nozares nosaukuma produkta specifikācijas standarta grozījuma apstiprināšanas paziņojuma publikācija saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 286/03)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS

“Mittelburgenland”

Atsauces numurs: PDO-AT-A0214-AM01

Paziņojuma datums: 21.2.2020.

APSTIPRINĀTĀ GROZĪJUMA APRAKSTS UN IEMESLI

Apraksts un iemesli

Tā kā vīna dārzu reģistru tagad pārvalda ar integrēto administrācijas un kontroles sistēmu, maksimālā raža no hektāra jāpielāgo.

VIENOTAIS DOKUMENTS

1. Produkta nosaukums

Mittelburgenland

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

Ar cilmes vietas nosaukumu “Mittelburgenland” var apzīmēt tikai vīnus, kuri iegūti no ‘Blaufränkisch’ šķirnes vīnogām un kuriem piemīt attiecīgajai šķirnei raksturīgā izteikti augļainā, pikantā garša. Citas organoleptiskās īpašības atrodamas produkta specifikācijā.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

5. vīndarības metodes

a) Galvenās vīndarības metodes

Attiecīgi ierobežojumi vīnu ražošanā

Ražojot vīnu, kam piešķirts cilmes vietas nosaukums “Mittelburgenland”, atļauts izmantot visas vīndarības metodes, kuras saskaņā ar Regulu (ES) 2019/934 un (ES) 2019/935 atļauts izmantot ar aizsargātu cilmes vietas nosaukumu apzīmēta vīna ražošanā, izņemot apstrādi ar kālija sorbātu un dimetildikarbonātu. Vīna atskābināšanu var veikt saskaņā ar Regulu (ES) 2019/934 un (ES) 2019/935. Par iespējamo paskābināšanu lauksaimniecības, reģionu un tūrisma federālā ministre lemj atkarībā no laikapstākļiem veģetācijas periodā. Šādā gadījumā iespējamās paskābināšanas nosacījumus nosaka Regula (ES) 2019/934 un (ES) 2019/935.

Īpašās vīndarības metodes (to vidū bagātināšana) izriet no izraudzītās tradicionālās ražošanas metodes, un tās aprakstītas produkta specifikācijā

b) Maksimālās ražas

10 000 kg vīnogu no hektāra

6. noteiktais ģeogrāfiskais apgabals

Cilmes vietas nosaukuma “Mittelburgenland” ģeogrāfiskais apgabals aptver Oberpullendorfas politisko apgabalu Burgenlandē.

7. galvenā vīna vīnogu šķirne vai šķirnes

‘Blaufränkisch’ – ‘Frankovka’

8. saiknes vai saikņu apraksts

Vidusburgenlandē ir zaļganpelēka merģeļa (Tegel), māla, smilts un akmeņainas augsnes, vietām redzamas senās koraļļu atradnes no Leitas kaļķakmens. Šīs augsnes ir ideāli piemērotas ‘Blaufränkisch’ šķirnes vīnogu audzēšanai, arī pateicoties to labajai mitrumaiztures spējai, kā arī tuvumā esošā Neizīdlas ezera termoregulējošajai ietekmei

Vidusburgenlandes vīnkopības reģionam raksturīgi, ka ar vīna ražošanu nodarbojas vīndaru ģimenes uzņēmumi, kas pārstrādā galvenokārt pašu audzētas vīnogas un bieži arī pārdod vīnu tieši no saimniecības. Papildus ģimenes uzņēmumiem darbojas divi mūsdienīgi kooperatīvi. Pastāv cieša saikne starp intensīvo tūrismu un vīna nozari. Vīnam jāpiemīt divām raksturīgām īpašībām, proti, tam jābūt augļainam un pikantam. Izturēšana jāveic lielās ozola mucās, lietotās 225 litru mucās (barrique) vai tērauda tvertnēs. Vīnam ar papildu apzīmējumu “Reserve” jābūt augļainam, pikantam un izteiksmīgam. Izturēšanu veic lielās ozola mucās vai 225 litru mucās (barrique). Apgabalā ir zaļganpelēka merģeļa (Tegel), māla, smilts un akmeņainas augsnes, vietām redzamas senās koraļļu atradnes no Leitas kaļķakmens. Augsnes šajā reģionā ir ideāli piemērotas ‘Blaufränkisch’ šķirnes vīnogu audzēšanai, arī pateicoties to labajai mitrumaiztures spējai, kā arī tuvumā esošā Neizīdlas ezera termoregulējošajai ietekmei.

Vidusburgenlandes reģionā noteicošais ir Panonijas klimats. Aizsardzība, ko nodrošina trīs kalnu grēdas ziemeļos, dienvidos un rietumos, kā arī Panonijas baseina zemieņu ietekme nodrošina ideālus klimatiskos apstākļus ‘Blaufränkisch’ šķirnes vīnogu audzēšanai. Saule spīd vismaz 300 dienas, un gada nokrišņu daudzums ir tikai 600 mm (aptuveni), un tas nodrošina izcilu vīnogu un saražotā vīna kvalitāti.

Turklāt tas, ka ar vīna ražošanu galvenokārt nodarbojas vīndaru ģimenes uzņēmumi, nozīmē, ka tradicionālās vīndarības metodes tiek nodotas no paaudzes paaudzē, un tas Vidusburgenlandes vīnus padara vēl īpašākus.

9. Būtiski papildu nosacījumi (iepakojums, marķēšana, citas prasības)

Tiesiskais regulējums:

valsts tiesību akti.

Papildu nosacījuma veids:

atkāpe no prasības ražot noteiktajā ģeogrāfiskajā apgabalā.

Nosacījuma apraksts:

saskaņā ar Austrijas Vīna likumu vīnu var pārdot ar cilmes vietas nosaukumu “Mittelburgenland” tikai tad, ja tam ir oficiāls kvalitātes pārbaudes numurs (Staatliche Prüfnummer). Lai saņemtu kvalitātes pārbaudes numuru, jāveic analītiskas un organoleptiskas pārbaudes ikviena tāda vīna paraugam, ko paredzēts laist tirgū ar cilmes vietas nosaukumu “Mittelburgenland” (sistemātiska kontrole) (sk. produkta specifikāciju).

Personām, kuras vēlas iesniegt pieteikumu, lai saņemtu oficiālu kvalitātes pārbaudes numuru attiecībā uz vīnu ar tirdzniecības nosaukumu “Mittelburgenland DAC”, katru gadu rakstiski jāinformē Burgenlandes Reģionālā vīna komiteja.

Lai piešķirtu kvalitātes pārbaudes numuru vīnam ar tirdzniecības nosaukumu “Mittelburgenland DAC”, degustācija, kurā piedalās žūrija, ir jārīko Federālajā vīnkopības birojā Eizenštatē. Lai saņemtu kvalitātes pārbaudes numuru attiecībā uz vīnu ar tirdzniecības nosaukumu “Mittelburgenland DAC”, pieteikumu var iesniegt, sākot ar 1. janvāri otrajā gadā pēc ražas novākšanas. Ja vairums degustētāju ir devuši pozitīvu vērtējumu, paraugs atbilst organoleptiskajām prasībām. Ja pozitīvā un negatīvā vērtējuma attiecība ir 3:3, paraugu iesniedz citai žūrijai. Ja attiecība arī otrreiz ir 3:3, pārbaudes galarezultāts ir negatīvs.

Saite uz produkta specifikāciju

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) OV L 9, 11.1.2019., 2. lpp.